Óhætt er að segja að Berglindi Guðmundsdóttur sé margt til lista lagt . Hún er vinsæll matarbloggari og eigandi vefsíðunnar GulurRauðurGrænn & salt , grgs.is , og gaf nýverið út sína þriðju matreiðslubók . Hér gefur hún lesendum Vikunnar uppskrift að ljúffengum Snickers-ís og Jóla Rocky Road-bitum . „ Mér finnst mjög gaman að fá pakka , “ segir Berglind aðspurð um hvað henni finnist skemmtilegast við jólin . „ Ég veit að eftir því sem maður fullorðnast á maður að segja að það sé að gefa gjafir og jú , það er gaman , en nei , mér finnst enn þá mjög gaman að fá pakka . Sérstaklega pakka sem hitta í mark . Til að vera alveg viss um að ég fái að minnsta kosti einn þannig kaupi ég pakka fyrir sjálfa mig sem ég veit að slær í gegn . Annars er ég svo sem ekkert rosalega flókin þar , góðar bækur hitta alltaf í mark . “ Mynd / Hallur Karlsson Berglind segist hafa byrjað að baka í kringum tíu ára aldurinn . „ Ég man einmitt eftir því þegar ég bauð vinkonu minni heim í rúnstykki sem ég hafði bakað . Þau voru grjóthörð ; harðari en steinn . En einhvers staðar verður maður víst að byrja . “ Berglind stofnaði vefsíðuna grgs.is árið 2012 og segir margar uppskriftir standa upp úr eftir þau sjö ár sem síðan hefur verið í loftinu . Nú hefur hún dregið vinsælustu uppskriftirnar saman og sett þær í bók . „ Í byrjun nóvember gaf ég út þriðju matreiðslubókina mína , Allra vinsælustu uppskriftir Gulur , rauður , grænn & salt frá upphafi . Í henni eru , eins og nafnið gefur til kynna , þær uppskriftir sem standa upp úr , hafa verið prófaðar af lesendum og slegið í gegn . Nú er hægt að finna þær allar í einni fallegri og eigulegri bók . “ Mynd / Hallur Karlsson Líklega verður því nóg að gera hjá Berglindi í kynningarstarfi fyrir bókina fyrir jólin . En skyldi hún eiga sér einhverjar sérstakar jólahefðir ? „ Aðdragandi jólanna er minn uppáhaldstími , “ segir Berglind . „ Ég baka mikið með börnunum og við hlustum á jólalög . Við erum farin að kaupa jólatréð snemma í desember og skreytum það þá . Annars elska ég að rölta Laugaveginn á þessum árstíma og fá mér smárétti og jólaglögg . Svo býð ég á hverju ári stórum hópi vinkvenna heim til mín undir yfirskriftinni „ Sörur og kokteilar “ þar sem við bökum geggjaðar sörur , drekkum kokteila , hlustum á jólalög og skemmtum okkur vel . Þessi stund er í miklu uppáhaldi . “ Bræðið súkkulaðið og smjörið yfir vatnsbaði . Bætið sætu mjólkinni við og hrærið . Kælið lítillega . Skerið Dumle-karamellurnar og sykurpúðana í bita . Bætið hnetum , sykurpúðum og karamellu saman við súkkulaðið . Hrærið í stutta stund . Dreifið úr blöndunni svo hún sé um 2 cm að þykkt og hafið smjörpappír undir . Látið í ísskáp í nokkrar klukkustundir . Skerið í bita og njótið .